Erstatningskrav fra Finansiel Stabilitet reduceres til det halve efter tabt retssag.

Finansiel Stabilitet, der er statens oprydningsselskab, har reduceret sit erstatningskrav fra 400 mio. kr. til 185 mio. kr. til den tidligere ledelse i Capinordic Bank og har skåret i antallet af de kritiserede udlån fra 43 til 11, før sagen skal vurderes af Højesteret.

Det skriver Berlingske Business.

Reduceringen af anklagepunkter kommer, efter at Finansiel Stabilitet tabte en lignende retssag mod den tidligere ledelse og revision i Roskilde Bank, fordi den ikke havde været i stand til at opgøre de tab, som banken havde lidt. Yderligere led Finansiel Stabilitet et nederlag i erstatningssagen mod den tidligere ledelse i Amagerbanken for et par måneder siden.

Henrik Bjerre-Nielsen, som er direktør for Finansiel Stabilitet, har derfor skåret ned i anklagepunkter og har til Berlingske udtalt, at der er ingen grund til at bruge unødig tid og penge på bestemte spørgsmål i sagen.

- Tilskæringen af erstatningssagerne mod tidligere ledelser mv. sker løbende - i lyset af nye oplysninger, herunder om retspraksis. Der er ingen grund til, at domstolene bruger tid, og partnerne penge, på at behandle spørgsmål, som ikke har betydning for erstatningen, det skriver Henrik Bjerre-Nielsen i en mail til Berlingske.

Capinordic Bank blev stiftet i 2007 af en personkreds omkring den såkaldte Milliardærklubben, Lasse Lindblad, Henrik Juul og Claus Ørskov, og havde kun en levetid på 3 år, hvor den undervejs tabte 70 pct. på sine 40 største udlån og så 20 af sine kunder gå konkurs.